Baiblo Mi Sanehi Slaali 12 Ɔmɛ - Yehowa Odasefoli Internet Nítsumi He\nMOO hyɛ tso yiblii nɛ nyumu ɔmɛ hɛɛ ɔ. Hyɛ bɔnɛ wai yiblii kɛ sau ɔ kle ha. Ni enyɔ nɛ a hɛɛ lɛ ngɛ tso he. Nɛ hyɛ ngmɔkɔ ɔ kɛ tso yiblii ko kaa akutu ɔ hu ha. Jije a ya ngɔ tso yiblii nɛ ngɛ akɔnɔ kikɛ kɛ je? A kɛ je Kanaan zugba a nɔ. Mo kai kaa Kanaan ji he nɛ Abraham, Isak, kɛ Yakob hi. Se hwɔ nɛ ba zugba a nɔ ɔ ha Yakob kɛ e weku ɔ hia kɛ ba Mizraim. Jehanɛ ɔ, maa pee jeha 216 se ɔ, Mose nyɛɛ Israelbi ɔmɛ a hɛ mi kɛ kpale kɛ yaa Kanaan. A ba su he ko ngɛ nga a nɔ nɛ a tsɛɛ ke Kadesh.\nNimli yayamihi ngɛ Kanaan zugba a nɔ. Lɔɔ he ɔ, Mose tsɔ nyumuhi 12 kaa a ya slaa ma a, nɛ e de mɛ ke: ‘Nyɛɛ hyɛ nimli ɔmɛ a he hiɛmi ngɛ ma a mi, nɛ nyɛɛ hyɛ keji a he wa loo a he wɛ. Nyɛɛ hyɛ kaa zugba a baa ní loo e bɛ ní. Nɛ nyɛɛ bɔ mɔde konɛ nyɛɛ ngɔ zugba a nɔ tso yiblii ɔ eko kɛ ba.’\nBenɛ slaali ɔmɛ kpale kɛ ba Kadesh ɔ, a ba de Mose ke: ‘Wa na kaa zugba a ji zugba kpakpa nɛ baa ní.’ A ngɔ zugba a nɔ tso yiblii ɔ ekomɛ kɛ tsɔɔ Mose kaa odase nɛ tsɔɔ kaa zugba a hi. Se, slaali ɔmɛ a kpɛti nihi 10 de ke: ‘Mabi ɔmɛ ji nimli oblaihi nɛ a he wa. Ke wa ka kaa wa maa ngɔ zugba a, a maa gbe wɔ.’\nIsraelbi ɔmɛ a tsui po benɛ a nu amaniɛ bɔmi nɛ ɔ. A de ke: ‘Afani nɛ wa gbo ngɛ Mizraim zugba a nɔ loo ngɛ nga a nɔ hiɛ ɔ mohu, pe nɛ́ a maa gbe wɔ ngɛ ta mi, nɛ́ a maa ngɔ wa yihi kɛ wa bimɛ nyɔguɛhi. Nyɛ ha nɛ́ waa hla wa nyatsɛ kpa kɛ da Mose nane mi nɛ́ waa kpale kɛ ho Mizraim ya!’\nSe slaali ɔmɛ a kpɛti ni enyɔ ngɛ hemi kɛ yemi ngɛ Yehowa mi, lɔɔ he ɔ, a bɔ mɔde kaa a maa jɔɔ mabi ɔmɛ a tsui he. A tsɛɛ mɛ Yoshua kɛ Kaleb. A de mabi ɔmɛ ke: ‘Nyɛ ko ye gbeye. Yehowa ngɛ wa se. Zugba a ngɔmi be yee ha wɔ kulaa.’ Se ni ɔmɛ bui mɛ tue. A ka Yoshua kɛ Kaleb gbemi po.\nEnɛ ɔ ha nɛ Yehowa mi mi fu wawɛɛ, nɛ e de Mose ke: ‘Nihi tsuo nɛ ye kɛ je jeha 20 kɛ yaa, a ti nɔ ko nɔ ko be Kanaan zugba a nɔ yae. A na okadihi nɛ i pee ngɛ Mizraim kɛ nga a nɔ, se kɛ̃ ɔ, a ná we hemi kɛ yemi ngɛ ye mi. Enɛ ɔ he ɔ, a maa nyɛɛ ngɛ nga a nɔ jeha 40 kɛ ya si be nɛ a nyagbe nɔ ɔ ma gbo. Yoshua kɛ Kaleb pɛ nɛ a maa ya Kanaan zugba a nɔ.’\nMɛni o yo ngɛ wai kɛ sau nɛ́ ngɛ foni ɔ mi ɔ he, nɛ jije a kɛ je?\nMɛni heje Mose tsɔ slaali 12 ɔmɛ kɛ ya Kanaan zugba a nɔ ɔ?\nMɛni amaniɛ bɔmi slaali nyɔngma ngɔ kɛ ba ha Mose?\nMɛni blɔ nɔ slaali enyɔ je he kɛ nɔ fɔmi nɛ a ngɛ ngɛ Yehowa mi ɔ kpo, nɛ kɛ a tsɛɛ mɛ kɛɛ?\nMɛni heje Yehowa mi mi fu, nɛ mɛni e de Mose?\nKane 4 Mose 13:1-33.\nMɛnɔmɛ a tsɔ nɛ a ya slaa Kanaan zugba a, nɛ mɛni ji he blɔ agbo nɛ enɛ ɔ ha mɛ? (4 Mose 13:2, 3, 18-20)\nMɛni heje nɛ Yoshua kɛ Kaleb juɛmi je ekpa ngɛ slaali kpa amɛ a nɔ́ ɔ he ɔ, nɛ mɛni enɛ ɔ tsɔɔ wɔ? (4 Mose 13:28-30; Mat. 17:20; 2 Kor. 5:7)\nKane 4 Mose 14:1-38.\nMɛni ji munyu huitihuiti tumi kɛ si Yehowa nane mi dali ngɛ zugba a nɔ ɔ he kɔkɔ bɔmi nɛ e sa kaa waa bu tue? (4 Mose 14:2, 3, 27; Mat. 25:40, 45; 1 Kor. 10:10)\nMɛni blɔ nɔ 4 Mose 14:24 tsɔɔ ngɛ kaa Yehowa susuɔ e tsɔli a he kaa ni kakaaka? (1 Ma. 19:18; Abɛ 15:3)